ועדת הכספים, כנסת 17, פרוטוקול מספר 338, 2007-02-06 12:45

יעקב ליצמן: אני מחדש את ישיבת ועדת הכספים.

יעקב ליצמן: פנייה מספר 11 – 60 מיליון שקלים.

ניסן סלומינסקי: מה זה הסכם קואליציוני לשנת 2005?

ניסן סלומינסקי: זה כתוב בפירוט.

אריאל קטן: יש הסכם קואליציוני עם סיעת ש"ס להוספת 60 מיליון שקלים למבני דת.

יעקב ליצמן: אם כן, מדובר בשנת 2006.

מאיר בינג: זאת טעות סופר.

חיים אורון: אני אצביע נגד.

חיים אורון: יש פה ארבע טעויות: האחת, 2005 - היא הטעות הקטנה ביותר.

חיים אורון: השנייה -לא כתוב למה, השלישית - אין משרד, הרביעית - הוצאות שונות.

חיים אורון: יש גבול לבדיחה שעושים מאתנו.

יעקב ליצמן: בתחילת השנה, לקראת הצגת התקציב, כל הכספים הקואליציוניים, כולל תמיכה בישיבות, נכנס לסעיף 13 במשרד האוצר.

יעקב ליצמן: זה סעיף מיוחד.

יעקב ליצמן: הנוהל הוא שכאשר רוצים להעביר כסף, מעבירים את זה לשם לסעיף הרלוונטי.

חיים אורון: זה לא מה שכתוב כאן.

יעקב ליצמן: זה מה שכתוב כאן.

חיים אורון: אתה מעביר מהרזרבה להוצאות שונות.

חיים אורון: זה לא בהוצאות שונות.

חיים אורון: זה נלקח מהרזרבה להוצאות שונות.

יעקב ליצמן: ההסכם הקואליציוני אומר את זה.

יעקב ליצמן: הוא מפרש את זה בהסכם הקואליציוני.

יעקב ליצמן: אתה יכול להתנגד ואתה יכול לתמוך.

יעקב ליצמן: רצינו לדעת להיכן הולך הכסף ולפני הישיבה קיבלתי את חלוקת משרד השיכון בדצמבר 2006.

ניסן סלומינסקי: הרוב זה לרפורמים.

חיים אורון: אני יכול לקבל את הנייר הזה?

יעקב ליצמן: כן.

שלי יחימוביץ': למה אנחנו לא מקבלים עותק מזה?

יעקב ליצמן: תקבלי מה שאת רוצה.

יעקב ליצמן: אני בכלל לא מצביע על זה כי זה שיכון ולא שייך אליי.

ניסן סלומינסקי: מקווה רפורמי.

חיים אורון: יש 16 מיליון ולא 30 מיליון ולא 60 מיליון.

יעקב ליצמן: אמרתי שזה משתלב עם זה.

יעקב ליצמן: בשיכון זה כבר עבר.

חיים אורון: תגיד לי לאן הולכים 60 מיליון שקלים.

יעקב ליצמן: יש שני סוגי כספים.

יעקב ליצמן: יש סוג כסף שמונח במשרד השיכון שהוא חילק, ואחר כך בקואליציה החדשה גם איציק כהן קיבל כסף והוא משלים את זה.

יעקב ליצמן: זה מה שהיה בשיכון.

יעקב ליצמן: כרגע איציק כהן מחלק.

יעקב ליצמן: אני מציע להצביע.

יעקב ליצמן: מי בעד אישור פנייה 11?

יעקב ליצמן: ה צ ב ע ה בעד – 4 נגד – 1 פנייה מספר 11 – אושרה

חיים אורון: רביזיה.

יעקב ליצמן: מי בעד הרביזיה?

יעקב ליצמן: ה צ ב ע ה הרביזיה לא אושרה פנייה מספר 22 עד 24 – תשתיות

נופיה בכר: קיבלנו תוספת למשרד האוצר.

נופיה בכר: חלק מהתוספת יאפשרו לתמוך במכוני מחקר שעלו אצלכם בדיון.

חיים אורון: מה מזה הולך לאילת?

נופיה בכר: תסתכל בחלק התחתון.

נופיה בכר: מענקים למוסדות מחקר, איתור ססמי, אלה שני מכונים שאנחנו מתקצבים אותם.

יעקב ליצמן: מה שמעניין את חבר הכנסת אורון אלה מענקים למוסדות מחקר.

נופיה בכר: זה בערך חצי-חצי, כי זה תחת אותו סעיף.

חיים אורון: לכמה זה יגיע עכשיו עם החצי?

נופיה בכר: פחות ממה שהם קיבלו בשנה שעברה.

שלי יחימוביץ': למה?

נופיה בכר: במישור אחר אנחנו מקווים להשיג עוד מיליון וחצי נוספים, אבל לא במקרה הזה.

נופיה בכר: יש תכנון במשרד האוצר שנקבל מיליון וחצי על חשבון כספים שהשארנו בשנה שעברה.

שלי יחימוביץ': לא הגענו לסך 8 מיליון?

יעקב ליצמן: לא.

שלי יחימוביץ': הגענו למסקנה שחסר.

יעקב ליצמן: נכון, אמרנו שחסר.

ניסן סלומינסקי: מה זה הוצאות פיתוח אחרות?

ניסן סלומינסקי: אני לא מבין למה הם צריכים את זה.

ניסן סלומינסקי: בעמוד השני נאמר שמורידים הוצאות פיתוח עוד 36.5 מיליון ואני לא מבין למה זה.

ניסן סלומינסקי: אם מוציאים מהרזרבה, למה זה מופיע כאן?

נופיה בכר: אני לא יודעת.

נופיה בכר: אולי האוצר יוכל לענות.

ניסן סלומינסקי: אני לא מבין מה זה.

ניסן סלומינסקי: ראשית, לא צריך את זה, ושנית, אני לא מבין מה זה.

מאיר בינג: המקור הוא לא מהרזרבה הכללית אלא הוא מסעיף אחר שזה עובר דרך הרזרבה.

ניסן סלומינסקי: גם מהרזרבה יש הורדה.

חיים אורון: מורידים מהשקעות, מעבירים לרזרבה ומהרזרבה מעבירים אליהם.

יעקב ליצמן: מי בעד אישור פנייה 22 עד 24?

יעקב ליצמן: ה צ ב ע ה פנייה מספר 22 עד 24 – אושרה פנייה מספר 17 – שירותי דת

אריאל קטן: בהסכם הקואליציוני עם סיעת ש"ס נוספו 85 מיליון שקלים בהרשאה להתחייב בנושא של מבני דת.

אריאל קטן: כיוון שאנחנו עושים זאת בצורה מסודרת ומאורגנת, זה אורך זמן רב.

אריאל קטן: יש קריטריונים ויש בדיקות.

אריאל קטן: מאחר שזה אורך זמן רב לרשות הארצית לשירותי דת, קיבלנו אישור למשוך את זה לשנת 2007 וכאן מדובר בהעברה של כל הסכום מ-2006 לשנת 2007.

אריאל קטן: פרסמנו בסוף 2006 את הבקשות.

חיים אורון: איפה הרשימה?

אריאל קטן: אני יכול לתת לך אבל פרסמנו את הקריטריונים באתר האינטרנט ואפשר להוריד אותם משם.

אריאל קטן: הקריטריונים הם שוויוניים, מסודרים, מאושרים על ידי כל הגורמים.

קריאה: הקבלן שזכה בזמנו במשרד הדתות, שהואשם בשחיתות, בסוף משרד השיכון הוסיף לו כמעט 10 מיליון שקלים.

יעקב ליצמן: מי בעד אישור פנייה 17?

יעקב ליצמן: ה צ ב ע ה פנייה מספר 17 – אושרה פנייה מספר 19 – בנימין נתניהו, ראש-הממשלה לשעבר, 260 אלף שקלים

מאיר בינג: יועץ לראש-הממשלה לשעבר בנימין נתניהו, בהתאם להחלטת ועדת הכספים מלפני כחודש.

יעקב ליצמן: מי בעד אישור פנייה 19?

יעקב ליצמן: ה צ ב ע ה בעד – 4 נגד - 1 פנייה מספר 19 – אושרה פנייה מספר 20 – הנהלת בתי המשפט

מאיר בינג: בתקציב פיתוח תמיד צריך תקציב הרשאה אבל עקב טעות טכנית לא תקצבנו את ההרשאה בתקצוב של ההרשאה במחשוב ובבינוי בבתי המשפט כאשר רוב הכסף הוא בבנוי ומחשוב.

מאיר בינג: בתי הדין הרבניים מתוקצבים בבסיס.

מאיר בינג: יש לנו 5 מיליון שקלים למערכת מחשוב חדשה.

מאיר בינג: זו מערכת של 20 מיליון שקלים והם מתוקצבים על פני כמה שנים.

מאיר בינג: מדובר ב-5 מיליון לשנה במשך 4 שנים.

מאיר בינג: סך הכול 20 מיליון שקלים.

חיים אורון: הוצאתם אותי מהחדר כדי לאשר לראש-הממשלה לשעבר.

חיים אורון: למה זה 260 אלף שקלים בשנה?

מאיר בינג: הרכב הוא 40 אלף.

מאיר בינג: זה לא רכב צמוד אלא החזר הוצאות רכב.

חיים אורון: כמה עולה עוזר פרלמנטארי בכנסת?

מאיר בינג: השכר הוא בהתאם לרמה המקובלת.

מאיר בינג: כאן התקצוב הוא לפי הערכות ויכול להיות הוא יקבל פחות.

מאיר בינג: הוא לא יקבל את זה.

מאיר בינג: למיטב ידיעתי, לפי מה שהציגו לי במשרד ראש-הממשלה, משכורתו של עוזר פרלמנטארי היא בסביבות ה-18 אלף שקלים עלות שכר של המעביד לחודש.

חיים אורון: מה פתאום?

חיים אורון: על מה אתה מדבר?

מאיר בינג: מי שקובע את הדרגה ואת התקן זו הנציבות ולפי זה הוא יועסק.

מאיר בינג: הוא מועסק דרך משרד ראש-הממשלה.

יעקב ליצמן: מי בעד אישור פנייה 20?

יעקב ליצמן: ה צ ב ע ה פנייה מספר 20 – אושרה